钦定古今图书集成/明伦汇编/氏族典/第431卷 > 赵隇
## 钦定古今图书集成/明伦汇编/氏族典/第431卷 > 赵隇

按《金史赵隇传》，“隇字德固，辽阳人。其妇翁以优伶得
幸于辽主，隇补阁门祗候，累迁太子左卫率，后居滦
州。宗望讨张觉，隇逾城出降，授洛苑副使，为滦州千
户，迁洛苑使，检校工部尚书。从伐宋，至汴，迁棣州刺
史、侍卫步军都虞候，改商州刺史，检校尚书右仆射。
八年，从定河南，授陇州团练使。十年，改知石州。隇久”
在兵间，不善治民，坐谤议，谪监平州甜水盐。齐国废，
河南皆以宿将守之，授隇宿州防御使。有讼徐帅不
法者，朝廷使隇鞫治，隇委曲营护，坐是废罢。海陵即
位，起为保大军节度使。贞元初，改内省使，未几，为中
都路都转运使。明年，再徙顺义、兴平，入为太子詹事，
镇沁南，以疾卒。